Taani ja Vene vahel oli lahendada veel mitmesuguseid küsimusi. Norra piiril jätkusid nende alamate vahel hõõrdumised. Taani tahtis oma maade julgeoleku tõttu sobitada rahu Rootsi ja Vene vahel jne. Nimetatud ja võib-olla ka mõningate teiste suhete korraldamiseks saatis Frederik II E. Eysenbergi juhatusel saatkonna Venemaale. Instruktsioon talle anti juba 12. IV 1575 -4  ja saatkond asus teele 11. V 1575. Sama aasta 7. juulil võttis tsaar Taani saadikud vastu. Ta nurises, et Taani aitavat Rootsit venelaste vastu, ja soovis, et Frederik II annaks Magnusele tagasi ta endised maad. Kuid saatkonnal puudusid nende küsimuste käsitlemiseks volitused ja seetõttu ei jõutud mingisugusele kokkuleppele. Rootsi-Vene rahusobitamisega Taani kaasabil aga ei nõustunud Vene. Nii ei saavutanud see saatkond soovitud tulemusi. Kuigi teda muidu hästi koheldi, ei muutnud see läbirääkimiste  sisulist külge. 31. VIII 1575 oli Eysenberg Kopenhaagenis tagasi.